CELEX: 32022D0701
Language: lt
Date: 2022-05-04 00:00:00
Title: Komisijos įgyvendinimo sprendimas (ES) 2022/701 2022 m. gegužės 4 d. kuriuo panaikinamas Sprendimas 2010/346/ES dėl apsaugos priemonių nuo arklių infekcinės anemijos Rumunijoje (Tekstas svarbus EEE)

2022 5 5   
               
               
                  LT
               
               
                  Europos Sąjungos oficialusis leidinys
               
               
                  L 131/6
               
            
         KOMISIJOS ĮGYVENDINIMO SPRENDIMAS (ES) 2022/701
         2022 m. gegužės 4 d.
         kuriuo panaikinamas Sprendimas 2010/346/ES dėl apsaugos priemonių nuo arklių infekcinės anemijos Rumunijoje
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (1), ypač į jo 141 straipsnio 1 dalį,
         kadangi:
         
                     (1)
                  
                  
                     Reglamentu (ES) 2016/429 Komisijai suteikiami įgaliojimai priimti įgyvendinimo aktus, kuriais nustatomos laikinosios konkrečių rūšių ar kategorijų laikomų sausumos gyvūnų perkėlimo taisyklės, papildant Reglamento (ES) 2016/429 IV dalies I antraštinės dalies 3 skyriuje nustatytas taisykles arba nustatant joms alternatyvias taisykles. Tos laikinos taisyklės gali būti priimtos tais atvejais, kai paaiškėja, kad Reglamento (ES) 2016/429 9 straipsnio 1 dalies d punkte nurodyta į sąrašą įtraukta liga plinta nepaisant perkėlimo reikalavimų, nustatytų pagal Reglamento (ES) 2016/429 IV dalies I antraštinės dalies 3 skyriaus 1–6 skirsnius;
                  
               
                     (2)
                  
                  
                     pagal Reglamentą (ES) 2016/429 buvo priimtas Komisijos įgyvendinimo reglamentas (ES) 2018/1882 (2). Į Įgyvendinimo reglamento (ES) 2018/1882 priedo sąrašą įtraukta arklių infekcinė anemija ir ji priskiriama Reglamento (ES) 2016/429 9 straipsnio 1 dalies d punkte nurodytai į sąrašą įtrauktai ligai;
                  
               
                     (3)
                  
                  
                     pagal Tarybos direktyvos 90/425/EEB (3) 10 straipsnio 4 dalį buvo priimtas Komisijos sprendimas 2010/346/ES (4) ir jame nustatytos apsaugos priemonės, susijusios su arklių infekcine anemija Rumunijoje. Tos apsaugos priemonės papildo gyvūnų sveikatos reikalavimus, taikomus arklinių šeimos gyvūnų perkėlimui Sąjungoje, nustatytus Tarybos direktyvoje 2009/156/EB (5). Direktyva 90/425/EEB panaikinta Europos Parlamento ir Tarybos reglamentu (ES) 2017/625 (6), o Direktyva 2009/156/EB panaikinta Reglamentu (ES) 2016/429.
                  
               
                     (4)
                  
                  
                     Sprendimas 2010/346/ES buvo priimtas 2010 m., kai arklių infekcinė anemija buvo laikoma endemine Rumunijoje ir dėl šios ligos toje valstybėje narėje kilo pavojus arklinių šeimos gyvūnų sveikatai Sąjungoje;
                  
               
                     (5)
                  
                  
                     Komisijos deleguotajame reglamente (ES) 2020/688 (7), be kita ko, nustatyti gyvūnų sveikatos reikalavimai, taikomi Sąjungoje perkeliamiems arklinių šeimos gyvūnams. To deleguotojo reglamento 22 straipsnio 1 dalies c punkte nustatyti su arklių infekcine anemija susiję reikalavimai, kurie turi būti įvykdyti siekiant išsiųsti arklinių šeimos gyvūnus į kitas valstybes nares;
                  
               
                     (6)
                  
                  
                     2022 m. vasario mėn. vykusiame Augalų, gyvūnų, maisto ir pašarų nuolatinio komiteto posėdyje Rumunija Komisijai ir kitoms valstybėms narėms pateikė padėties ataskaitą, kuri parodė, kad padaryta pažanga likviduojant arklių infekcinę anemiją, o tam tikros jos teritorijos dalys liga neužkrėstos ilgiau kaip 12 mėnesių arba ligos paplitimas neviršijo paplitimo, kuris regioniniu lygmeniu nustatytas kitose valstybėse narėse. Iš jos matyti, kad Rumunijos teritorijoje įgyvendinta nacionalinė arklių infekcinės anemijos likvidavimo programa yra veiksminga;
                  
               
                     (7)
                  
                  
                     todėl Sprendime 2010/346/ES nustatytos priemonės tapo nebeaktualios, o Deleguotajame reglamente (ES) 2020/688 nustatytų gyvūnų sveikatos reikalavimų dabar pakanka saugiam arklinių šeimos gyvūnų perkėlimui tarp valstybių narių užtikrinti;
                  
               
                     (8)
                  
                  
                     todėl Sprendimas 2010/346/ES turėtų būti panaikintas;
                  
               
                     (9)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimas 2010/346/ES panaikinamas.
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. gegužės 4 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 84, 2016 3 31, p. 1.
         
            (2)  2018 m. gruodžio 3 d. Komisijos įgyvendinimo reglamentas (ES) 2018/1882 dėl tam tikrų ligų prevencijos ir kontrolės taisyklių taikymo į sąrašą įtrauktų ligų kategorijoms, kuriuo nustatomas rūšių ir rūšių grupių, keliančių didelę tų į sąrašą įtrauktų ligų plitimo riziką, sąrašas (OL L 308, 2018 12 4, p. 21).
         
            (3)  1990 m. birželio 26 d. Tarybos direktyva 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (OL L 224, 1990 8 18, p. 29).
         
            (4)  2010 m. birželio 18 d. Komisijos sprendimas 2010/346/ES dėl apsaugos priemonių nuo arklių infekcinės anemijos Rumunijoje (OL L 155, 2010 6 22, p. 48).
         
            (5)  2009 m. lapkričio 30 d. Tarybos direktyva 2009/156/EB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (OL L 192, 2010 7 23, p. 1).
         
            (6)  2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (OL L 95, 2017 4 7, p. 1).
         
            (7)  2019 m. gruodžio 17 d. Komisijos deleguotasis reglamentas (ES) 2020/688, kuriuo Europos Parlamento ir Tarybos reglamentas (ES) 2016/429 papildomas gyvūnų sveikatos reikalavimais, taikomais Sąjungoje perkeliamiems sausumos gyvūnams ir vežamiems periniams kiaušiniams (OL L 174, 2020 6 3, p. 140).